संगठन, पार्टी और सरकार को बल प्रदान करने के लिए उन्होंने सोनिया गांधी की तारीफ की। लेकिन यहीं सवाल उठता है कि कहीं इन सब में वह आम चुनाव के बाद अपने लिए सक्रिय राजनीति की जमीन तो तलाश नहीं रहे हैं? या फिर वह राजनीति को अलविदा कहकर आत्मकथा लिखेंगे? कांग्रेस अध्यक्ष की तारीफ या संगठन की मजबूती की बात के पीछे कहीं उनके मन की कोई इच्छा तो नहीं छिपी है? क्या वह आगे कोई और किरदार चाहते हैं? जवाब भविष्य में है। पत्रकारों के सवालों के जवाब के दौरान प्रधानमंत्री बेहद संतुलित दिखे। यह सवाल कि आप इतना चुप क्यों रहते हैं, इस पर वह कहते हैं कि जब जरूरी होता है, तब मैं बोलता हूं। चाहे समय अच्छा रहा हो या बुरा, उनके व्यक्तित्व को यह सवाल परिभाषित करता है। साल में एकाध बार अपनी चुप्पी तोड़ने वाले प्रधानमंत्री ‘बंद मुट्ठी सवा लाख की’ कहावत कैसे चरितार्थ होती है, इसे साबित करने में अपने राजनीतिक गुरु नरसिंह राव से भी आगे निकल गए। दो कार्यकाल, यानी वह दस साल बतौर प्रधानमंत्री पूरा करने जा रहे हैं।